דניאל אנדריאס סן דייגו

**דניאל אנדריאס סן דייגו** (באנגלית: **Daniel Andreas San Diego**, נולד ב-9 בפברואר 1978) הוא פעיל זכויות בעלי חיים ואקו-טרוריסט אמריקני המבוקש בעוון טרור מבית לאחר ששמו נקשר בפיצוץ בנייני החברות צ'ירון וחברת שאקלי במהלך 2003, אשר אורגנו על ידי הבריגדה לשחרור בעלי החיים, תנועה חברתית קיצונית הדוגלת בהגנה על זכויות בעלי החיים. סן דייגו הוא הלא-מוסלמי הראשון ואזרח ארצות הברית השני ששמו הוכנס לרשימת הטרוריסטים המבוקשים ביותר על ידי ה-FBI.

בנובמבר 2024 נעצר סן דייגו בסמוך לקונווי, ויילס שבבריטניה ועומד בפני הליכי הסגרה לארצות הברית, לאחר כ-20 שנה בהם הוגדר כנמלט.

## ביוגרפיה
סן דייגו נולד ב-ב-9 בפברואר 1978 בברקלי שבקליפורניה וגדל בסן רפאל . בצעירותו התעניין בתנועת הסטרייט אדג' וכתוצאה מכך החליט להתנזר מאלכוהול, סמים, בשר ומוצרי חלב והפך לטבעוני.

בתקופה שקדמה לפיגועים האמורים להלן, התגורר סן דייגו בדירה שכורה בשלווייל  שבקליפורניה שם עבד כטכנאי מחשבים. בעל הדירה בה התגורר סן דייגו תיאר אותו כאדם "נעים הליכות ורגוע" וסיפר כי סן דייגו תכנן להקים עסק לייצור מרשמלו טבעוני ללא ג'לטין, ומעולם לא השמיע דעות קיצוניות בנושאי זכויות בעלי חיים. לטענת ה-FBI זהו היה רק סיפור כיסוי לפעילותו האמיתית. ה-FBI טען כי בהיותו פעיל זכויות בעלי חיים באזור סן פרנסיסקו, היו לסן דייגו קשרים לתנועת Stop Huntingdon Animal Cruelty (SHAC), שארגנה קמפיין בינלאומי כנגד פעילות מכון המחקר Huntingdon Life Sciences ששימש ספק חיות המעבדה הגדול ביותר עבור יצרניות תרופות מארצות הברית ומאירופה. טרם הפיגועים, ניהלה ה-SHAC קמפיין נגד חברת הביוטכנולוגיה צ'ירון, אחת מלקוחותיו של מכון המחקר, כינתה אותה "חברה של רוצחי כלבלבים" ואיימה עליהן בביצוע פעולות שונות כנגדה.

### הפיגועים
ב-23 באוגוסט 2003 התפוצצו שני מטעני חבלה מאולתרים, בהפרש של שעה זה מזה, בבניין חברת צ'ירון שבאמריווייל, קליפורניה. לא היו נפגעים כתוצאה מהפיצוצים אך נגרם נזק למקום. ה-FBI העריך כי מטען החבלה השני כוון כנגד כוחות הביטחון וההצלה שהגיעו על מנת לתת מענה לפיצוץ הראשון. חודש לאחר מכן, ב-26 בספטמבר, התפוצץ מטען חבלה נוסף בבניין חברת שאקלי, חברה שעסקה בייצור תוספי תזונה. גם בפיצוץ זה לא היו נפגעים ונגרם נזק לרכוש. מטען החבלה הכיל כמות מרובה של מסמרים שנועדו ליצור רסס ולגרום נזק נוסף. אף על פי שמטעני החבלה היו תוצרת בית, הם תוארו כמתוחכמים למדי, והכילו אמוניום ניטראט וקוצבי זמן מכניים באמצעותם היה ניתן לכוון את מועדי הפיצוץ.

קבוצה שכינתה את עצמה "החזית לשחרור בעלי החיים - התאים המהפכניים" נטלה אחריות על הפיגועים בהודעת אימייל שנשלחה למשרדי החברות ובהם תבעו את ניתוק הקשרים שלהן עם מכון המחקר Huntingdon Life Sciences ואיימו בביצוע פעולות טרור נוספות אם לא יעשו כן. אף על פי שחוקרי ה-FBI הודו כי לא הצליחו לקשר בין סן דייגו לבין שליחת הודעות הדוא"ל, הם העריכו כי קיים קשר בין סן דייגו לבין הקבוצה ששלחה בפועל את המיילים. חקירת ה-FBI העלתה חשד לפיו סן דייגו הניח בעצמו את מטעני החבלה, ובחר את קורבנותיו כיוון שקיימו קשרים עם מכון המחקר.

### היעלמותו
לאחר שב-6 באוקטובר 2003 גילה סן דייגו כי הוא נמצא תחת מעקב ה-FBI, נסע סן דייגו במכוניתו לעבר העיר התחתית של סן פרנסיסקו. הוא הותיר את מכוניתו המונעת בסמוך לתחנת רכבת תחתית ומאז נעלמו עקבותיו. סוכני ה-FBI איתרו את מכוניתו ומצאו בתא המטען שלה חומרים המשמשים להרכבת מטעני חבלה.

### כטרוריסט מבוקש
ב-2004 נוסף שמו לרשימת הטרוריסטים המבוקשים ביותר על ידי ה-FBI. בכך הפך סן דייגו לאמריקאי הראשון שהוכנס לרשימה בעוון טרור מבית ולפעיל זכויות בע"ח הראשון. הועלו מספר השערות לגבי מיקומו, ובין היתר העלה ה-FBI השערות לפיהן הוא שוהה בנורת'המפטון שבמסצ'וסטס או באי הוואי (הגדול) שבהוואי.

נכון לפברואר 2022 סכום הפרס על ראשו עמד על כ-250 אלף דולר למי שיספק מידע שיוביל למעצרו או להרשעתו.

### מעצרו
ב-25 בנובמבר 2024 נעצר סן דייגו בסמוך לקונווי, ויילס שבבריטניה. בעת מעצרו, החזיק סן דייגו בדרכון אירי שנשא את השם "דני סטיבן ווב". סן דייגו הובא לבית המשפט בלונדון לצורך דיון בהסגרתו לארצות הברית, שם יעמוד למשפט בעוון פעילות טרור. מאז מעצרו מוחזק סן דייגו במתקן המעצר בלמארש שבדרום מזרח לונדון.

ב-2025 עתרו עורכי דינו נגד בקשת ההסגרה בטענה כי סן דייגו לא יזכה להליך משפטי הוגן בארצות הברית.

בפברואר 2026 קבע בית המשפט בווסטמינסטר כי ניתן להסגיר את סן דייגו לארצות הברית. עם זאת מזכירת הפנים של הממלכה המאוחדת עדיין לא קיבלה החלטה סופית בעניין.

## קישורים חיצוניים
* דף מבוקש באתר ה-FBI

## הערות שוליים

קטגוריה:טרוריסטים אמריקאים
קטגוריה:הטרוריסטים המבוקשים ביותר על ידי ה-FBI
קטגוריה:אמריקאים שנולדו ב-1978